Skupno stališče Sveta 2003/680/SZVP

z dne 29. septembra 2003

o spremembi Skupnega stališča 2002/829/SZVP o dobavi nekatere opreme Demokratični republiki Kongo

SVET EVROPSKE UNIJE JE –

ob upoštevanju Pogodbe o Evropski uniji in zlasti člena 15 Pogodbe,

ob upoštevanju naslednjega:

(1) V skladu s sklepom držav članic 7. aprila 1993 o uvedbi embarga na orožje za Zaire (sedanjo Demokratično republiko Kongo) in Skupnim stališčem 2002/203/SZVP 11. marca 2002 o podpori Evropske unije izvajanju v Lusaki sklenjenega sporazuma o prekinitvi spopadov in mirovnem procesu v Demokratični republiki Kongo [1], je Svet 21. oktobra 2002 sprejel Skupno stališče 2002/829/SZVP o dobavi nekatere opreme v Demokratično republiko Kongo [2], ki pri embargu za orožje dopušča nekatere izjeme.

(2) 28. julija 2003 je Varnostni svet Združenih narodov sprejel Resolucijo 1493(2003) o embargu na orožje in embargu na pomoč, svetovanje ali usposabljanje, povezano z vojaškimi dejavnostmi, usmerjenimi proti vsem tujim in kongoškim oboroženim skupinam, ki delujejo na področju severnega Kivuja in Iturija v Demokratični republiki Kongo, ter s skupinami, ki niso podpisnice splošnega in vse obsegajočega sporazuma o tranziciji, podpisanega v Pretoriji 17. decembra 2002, pri čemer ta resolucija dopušča nekatere izjeme. Za te izjeme je potrebna nacionalna odobritev.

(3) Za izvajanje Resolucije VSZN 1493(2003) je treba spremeniti Skupno stališče 2002/829/SZVP.

(4) Za izvajanje nekaterih ukrepov je potrebno delovanje Skupnosti −

SPREJEL NASLEDNJE SKUPNO STALIŠČE:

Člen 1

Skupno stališče 2002/829/SZVP se spremeni na naslednji način:

Člen 1 se nadomesti z naslednjim:

"Člen 1

1. (a) Neposredna ali posredna dobava, prodaja ali prenos orožja in vseh sorodnih materialov vseh vrst, skupaj z orožjem in strelivom, vojaškimi vozili in opremo, paravojaško opremo in rezervnimi deli zanje, v Demokratično republiko Kongo je za državljane držav članic ali iz ozemlja držav članic ali z uporabo plovil ali zračnih plovil pod njihovo zastavo prepovedano, ne glede na to, ali to blago izvira iz ozemlja držav članic ali ne.

(b) Neposredno ali posredno zagotavljanje kakršne koli pomoči (vključno s financiranjem in finančno pomočjo), svetovanja ali usposabljanja, povezanega z vojaškimi dejavnostmi, zlasti tehničnega usposabljanja in pomoči, povezane z zagotavljanjem, proizvodnjo, vzdrževanjem ali uporabo izdelkov, omenjenih v pododstavku (a), katerikoli fizični osebi, entiteti ali organu v Demokratični republiki Kongo je za državljane držav članic ali iz ozemlja držav članic prepovedano.

2. Odstavek 1 se ne uporablja za:

(a) dobavo, prodajo ali prenos orožja in sorodnih materialov ali zagotavljanje pomoči, svetovanja ali usposabljanja iz odstavka 1 misiji organizacije Združenih narodov v Demokratični republiki Kongo ter združenim nacionalnim vojaškim in policijskim silam Konga;

(b) dobavo, prodajo ali prenos nesmrtonosne vojaške opreme, namenjene izključno za humanitarno ali zaščitno uporabo, ali za zagotavljanje pomoči in usposabljanja, povezanega s takšno nesmrtonosno opremo, pod pogojem da posebni predstavnik Združenih narodov o teh dobavah ali oskrbi v naprej obvesti generalnega sekretarja ZN.

3. Za dobavo, prodajo ali prenos orožja in sorodnih materialov ali zagotavljanje storitev iz odstavka 2 je potrebna odobritev, ki jo izdajo pristojni organi držav članic.

4. Države članice odločajo o dobavah iz odstavka 2 za vsak primer posebej, pri čemer v celoti upoštevajo merila opredeljena v kodeksu ravnanja Evropske unije pri izvozu orožja. Države članice zahtevajo ustrezno zaščito pred morebitno zlorabo dovoljenj, izdanih na podlagi odstavka 3 in, če je potrebno, sprejmejo ukrepe za vrnitev dobavljenega orožja in sorodnih materialov."

Člen 2

To skupno stališče začne veljati z dnem sprejetja.

Člen 3

To skupno stališče se objavi v Uradnem listu Evropske unije.

V Bruslju, 29. septembra 2003

Za Svet

Predsednik

F. Frattini

[1] UL L 68, 12.3.2002, str. 1.

[2] UL L 285, 23.10.2002, str. 1.

--------------------------------------------------